**אריאל-ניל לוי** (נולד ב-1977) הוא אמן תיאטרון ופרפורמר רב-תחומי, מפיק, כותב, שחקן, מעבד, דרמטורג ומורה למשחק, אשר חוקר את הקשר בין חיי הלילה הקוויריים ותיאטרון פוסט דרמטי בציר בין גרמניה וישראל מתחילת שנות ה-2000. הוא ידוע גם כאלטר אגו שלו **אנאלי גולדברג** (ראו הרחבה) - דמות פוסט דראג ברלינאית.

ביוגרפיה
--------

לוי גדל ברמת גן, אביו היה מעצב אופנה ואמו מפיקת תיאטרון ואירועים.

בגיל 16 עזב את בית הספר רביבים ברמת גן, והחל ללמוד משחק במסגרת פרטית עם המורה רחל שור וכן היה מתמחה בבית הספר למשחק בית צבי.

אריאל-ניל לוי מתוך הופעת הבכורה של שלישיית "בנות לי לה לו" במועדון אלנבי 58, בערב הפליירום בניהולו של עופר ניסים, יום הגאווה 1995
במקביל ללימודי המשחק, הוזמן בתחילת 1995 על-ידי שמעון שירזי לעבוד כאמן דראג במועדון הלמון ומאוחר יותר במועדון אלנבי 58 בליין הפליירום, תחת ניהולו האומנותי והפקתו המוזיקלית של עופר ניסים. באותה שנה הקים עופר ניסים את שלישיית "בנות לי לה לו", שלוי היה חלק מהן יחד עם סילבי ורסקו וליידי סמנתה. הפקות אלו זכו לחשיפה תקשורתית באותה התקופה, כאשר השלישייה הופיעה כמה פעמים בתוכנית "כל ערב" בהנחייתה של מרב מיכאלי.

לאחר שעבד כשחקן בהצגות שונות בשנות ה-90, עבר לגרמניה בשנת 2001 ללמוד רפואה.

בזמן לימודים אלו יצר שתי יצירות סייט-ספסיפיק (תלויות מקום) בשיתוף סטודנטים לרפואה (Das Krankenhaus 2002, Madame Habib's Kampf der Kulturen 2004). לאחר שלוש שנות לימודי רפואה החליט לחזור ללימודי תיאטרון ולסיים באוניברסיטת אלאנוס (אנ') מסלול לתואר שני במשחק ועבודה קולית עם שחקנים. במסגרת לימודיו לקח חלק במחזה **נורווגיה כיום**. המחזה, המבוסס על סיפור אמיתי, מתרחש חלקו בצ'ט בעולם הווירטואלי וחלקו על שפת פיורד בנורווגיה במציאות, ועוסק בנושא התאבדות בקרב בני נוער. אריאל-ניל שיחק את התפקיד הראשי.

קריירה
------

### בתיאטרון

מאז שסיים את לימודיו ב'אלאנוס' בשנת 2007 משתתף אריאל-ניל בעשרות פרויקטים שונים כמפיק, יועץ אומנותי, דרמטורג, שחקן ופרפורמר. הוא עובד במספר שפות - עברית, אנגלית וגרמנית במשולש הארצות דוברות הגרמנית (גר') (קרי גרמניה, אוסטריה ושווייץ).

בשנת 2007 עבד לוי כפרפורמר ועוזר במאי עם דודי מעיין בשאושפילהאוס וינה (אנ') בעיבוד למחזה המלך אובו – **אובו קומפלקס** (Ubu Komplex). ב-2008 עבד כשחקן ודרמטורג עם דימיטר גוטשב (גר') בתיאטרון הפולקסבינה במחזה "המלך אובו". באותה שנה שיחק בהפקת הלילה ה-12 של שייקספיר שהועלתה בעיר בון, גרמניה, בתפקיד הדוכס אורסינו. ההצגה בוימה על ידי הנדריק מאנס (גר') אשר היה עוזרו של פיטר ברוק. כמו-כן היה מפיק בפועל בלינץ 2009 (גר'), אשר הייתה בירת התרבות האירופאית לשנה זו. משנת 2008 עד 2009 עבד כעוזר במאי ומפיק בפועל בתיאטרון העירוני של פרנקפורט (אנ').

אנסמבל היצירה עם הילה גולן (ימין), אריאל-ניל לוי (מרכז), ניבה דלומי (שמאל), בצילומים לקראת פסטיבל ישראל 2014
#### היצירה המשותפת עם הילה גולן

בין השנים 2009–2015 יצר אריאל-ניל שבע יצירות עם זוגתו דאז, הבמאית והיוצרת הילה גולן, כאשר החל מ-2010 הצטרפה אליהם היוצרת ניבה דלומי. הקבוצה פיתחה שפה תיאטרונית משותפת שהתעסקה בפירוק נרטיבים מוכרים על הציר הבילטרלי ביחסי ישראל-גרמניה, תוך שימוש באמצעים מהתיאטרון הפוסט דרמטי. היצירות הועלו בתיאטראות שונים בגרמניה, כגון: התיאטרון העירוני קרלסרוהה (אנ'), Ballhaus Naunynstraße (גר'), תיאטרון תיקווה (גר'), רדיאל סיסטם (גר') ושבוע התיאטרון והמוסיקה היהודי בדרזדן, וכן בישראל, ביניהם תיאטרון תמונע והמרכז לתיאטרון עכו.

שתיים מיצירותיהם, דקת דומיה (2010) ו-פוליו (2012) זכו בפרסים וציונים לשבח בפסטיבל עכו: **דקת דומיה (Schweigeminute)** הועלתה באפריל 2010 בבכורה בתיאטרון Ballhaus Naunynstraße (גר') בברלין, ולאחר מכן בפסטיבל עכו בבכורה ישראלית, שם זכתה בפרס "עכו 2". בהצגה משחקות-יוצרות לצד לוי: אנקה ראוטמן, במאית אופרה ותיאטרון גרמניה, ניבה דלומי ומיטל צור, יוצרות ישראליות. ההצגה **פוליו**, שהייתה אחת מ-11 הצגות בתחרות פסטיבל עכו 2012, התקיימה בבית הספר הערבי 'אל מנארה', זכתה בפרס הראשון עבור "ההצגה הטובה ביותר" וכן בציון לשבח על עיצוב החלל הבימתי, אותו עיצבה תמר גינתי. את ההצגה מזכיר יו*ר חבר השופטים של הפסטיבל פרופ' גד קינר במאמרו:*

> 
> בעוד שאני וחבר שלצדי פרצנו בצחוק היסטרי נוכח חילול מרענן זה של אותם פֶטישים "חינוכיים" כוזבים בהם הולעטנו בתור ילדי בית-ספר, נערה שישבה מצדי השני הזילה דמעות למראה האייקונים של הדת הישראלית האמיתית היחידה, השואה, הנקרעים לגזרים לנגד עיניה. תגובות מקוטבות אלו משקפות את ההבדל בין טראומה כפי שמוגדרת במונחים פוסט-פרוידיאניים על-ידי ז'אן לפלאנש (Laplanche) וז'אן-ברטראן פונטאליס (Pontalis) כ"שטף [...] גירויים [...] מופרז ביחס לסבילות של מנגנון הנפש, בין שמדובר במאורע אחד אלים ביותר (רגש חזק), בין שבהצטברות של גירויים שכל אחד מהם בנפרד יכול היה להיות נסבל", לבין טענתו התרפויטית של אליעזר ויצטום, לפיה "כדי לעבד את האירוע [הטראומטי] יש צורך במידה מסוימת של חוויה מחדש שלו, אבל בצורה שהנפגע יחוש שהתהליך נמצא בשליטתו."
> 
> 
> 
> — גד קינר, תיאטרון עדות, 05 בספטמבר 2022
> 

ב-2011 יצרו השניים את **Google Translate** אשר עסקה במנגנוני תרגום של שפה והשתלטותם על התיאטרון. ההצגה הוזמנה להשתתף במסגרת פסטיבל 100 מעלות (גר') בתיאטרון האו - HAU (אנ').

כרזת היצירה "סייב יור לאב", אריאל-ניל לוי עם ניבה דלומי
במהלך שנת 2014 העלו הזוג שתי הצגות נוספות: **Save Your Love – Part 1** (סייב יור לאב, ובעברית: נצרי את אהבתך – פרק 1) אשר עסקה בפירוק מערכת יחסים נורמטיבים בצל מחאת האוהלים, ובשיתוף עם האמן אדר אביעם. ההצגה קיבלה הזמנה להשתתף בפסטיבל ישראל 2014 ופתחה את פסטיבל ID ברלין (אנ'). היצירה **Let's Call It a Day** העמיקה את הדיון בנושאי נדודי שינה והפרקריאט והועלתה פעמים רבות בתיאטרון טידי ברלין (גר').

#### יצירות אישיות

ב-2011 השתתף אריאל-ניל כיועץ אומנותי, מתרגם וכשחקן בגרמניה, שווייץ וישראל בהצגה **סינדרום השלום** – פרויקט תיאטרון דוקומנטרי של בית ליסין והתיאטרון העירוני של היידלברג (גר') לצד השחקנים יובל שרף ואמיר שורוש ובבימויו של טורגה קיבלר.

בשנים 2012–2013 שיחק אצל הבמאית אנקה ראוטמן **בחלום ליל קיץ** בתיאטרון Theater Thikwa (גר') **ובהמיזנתרופ** בפואטנפאק (גר') בעיר פוטסדאם. כמו כן השתתף בהפקות רבות בתיאטרון האנגלי בברלין (גר'), אשר הידועה שבהן הייתה הבכורה הברלינאית למונודרמה של המחזאי האיראני נאזים סולימנאפור (אנ'): **ארנב לבן ארנב אדום**.

מתוך מופע הווידויים "לא מכניסה את זה הביתה", לוי לבוש חליפה בימין התמונה, משמאלו ידידיה ויטל, 2015
בשנת 2015 עבד כדרמטורג ומעבד בהפקה **אוגוסט: מחוז אוסייג'** – מחזהו של טרייסי לטס בבימוי של אילן רונן, שהועלתה בתיאטרון הקו-דאם (גר') בכיכובם של אנטה פריר (אנ'), פליקס פון מנטויפל (אנ') ואורסולה קרוסייט (אנ'). באותה שנה שיחק במופע הווידויים של הבמאי ג'ייסון דנינו הולט: **לא מכניסה את זה הביתה** בגרסתו הברלינאית לצד ידידיה ויטל.

ב-2016 השתתף באחד מהתפקידים הראשיים לצידה של אלמירה ברהאמי (גר') בתיאטרון הרמפה בשטטוגרט בהפקת תיאטרון בעיבוד לספרו של קזונאבורו אואה: **השעיר לעזאזל****.**

ב-2018 הוזמן על ידי המחזאית סיון בן ישי (גר') ליצור עבודה עם אמנית הסאונד מילנה קיפפנמולר בפסטיבל הספרות הבינלאומי של ברלין (אנ'). העבודה השתמשה בטקסטים מתוך פרוטוקולים מהמשפט של ליהמן ברדרס והועלתה בHaus der Berliner Festspiele (אנ'), כאשר לוי מגלם את ריצ'ארד פולד (אנ') – המנכ"ל של ליהמן ברדרס בעת פשיטת הרגל שלה.

אריאל-ניל לוי (במרכז) מתוך חזרות ל"הכרם העליז", עם שחקן הטלוויזיה וולטר פלטה (ימין) ושטפן פאול (שמאל)
ב-2018 שיחק לוי בתפקיד "Löbsche Bär" במחזהו של קרל צוקמאייר, בבימוי של כריסטיאן פיליפס (גר'): **הכרם העליז (גר')**. ההפקה הועלתה בבית היצירה Literarisches Colloquium Berlin (גר') על גדות אגם וואנזהה, בהשתתפות שחקנים גרמנים מוכרים, ביניהם: וולטר פלטה (גר'), מקסימיליאן בראוור (גר'), סוזאנה ברדהופט (גר'), מרגריטה ברייטקרייץ (גר'), רוזלינד באפה ועוד. שיתוף הפעולה עם הבמאי כריסטיאן פיליפס המשיך להפקות נוספות בתיאטרון הפולקסבונה יחד עם תחנת רדיו-תרבות הגרמנית (אנ') כגון ההצגה **Des Menschen Unterhaltsprozess gegen Gott – Ein Funkoratorium** (משפט התחזוקה של האדם נגד אלוהים – נאום רדיו), על בסיס כתביו של קלדרון וברנד אלואיס צימרמן.

ב-2019 שיתף פעולה עם המחזאי והפרפורמר אריאל ברונז במופע: **מי רוצה לרכב על גמל עם אנאלי גולדברג** אשר הועלה מספר פעמים בברלין. בשנה זו גם שיתף פעולה עם האמן הפורטוגלי פביו מ. סילבה, אמן ומעצב אופנה רב-תחומי א-בינארי. השניים יצרו עבודת פרפורמנס בשם **Closet Full of Skeletons** (ארון מלא בשלדים), אותה הם פיתחו לסדרת רשת בשם: **A Closet Full Of Virus** שעלתה ביוטיוב בארבעה פרקים במהלך הסגר הראשון של הקורונה, בשיתוף עם המוזיקאי מיכה קפלן והסופר אמיר נעמן ובתמיכת Framed ברלין.

בין השנים 2019–2020 כתב, הפיק, ביים ושיחק לוי בטרילוגיה של אנאלי גולדברג: **The Borscht Belt Trilogy,** אשר הועלתה בחלל הפרפורמנס הקווירי Kake בנויקלן, ברלין. בביקורת על המופע של הבלוגר התרבות הקנדי, ג'וש בנטלי, נכתב בין היתר: "האלטר אגו של אריאל-ניל לוי למופע, אנאלי גולדברג, הוא הכלאה מוזרה של קלאבר (בַּלְיָן) ברלינאי ואמא יהודייה. באופיו, קולו של לוי עשיר, חם ועמוק... לקומדיה של לוי יש הרבה מן המשותף עם ג'ורג' קרלין המנוח, ועם קבוצת הקומדיה הקנדית: הילדים באולם (אנ'). הוא מטונף באופן עקבי, מקומם, ולוחץ על כפתורי הקהל בכוונה."

#### החל מהעשור השני של המאה ה-21

בשנת 2020 יצר עבודת וידאו בהזמנת התיאטרון הלאומי הגרמני בברלין, בכיכובה של אנאלי גולדברג בשם: **בבית הכנסת שלנו** (in unserer Synagoge). זהו עיבוד לסיפורו של פרנץ קפקא בבית הכנסת שלנו, ובשיתוף פעולה עם השחקנית אלמוט צילכר (גר'). בהמשך השנה הוזמן מחדש על ידי הבמאי הגרמני כריסטיאן פיליפס לייצר עבודת וידאו בתיאטרון הפולקסבינה, שעלתה בדצמבר לציון 150 שנה להולדתה של המהפכנית הפמיניסטית רוזה לוקסמבורג.

ב-2021 כתב, הפיק, ביים ושיחק בהופעת מולטימדיה שנעשתה בתקופת הקורונה והוצגה בלייב תחת השם **וו זייען די חייע'ס** (Wu Seyen di Chayes). היא עלתה במסגרת פסטיבל ID בתיאטרון הרדיאל סיסטם, בשיתוף פעולה עם אמנים קווירים ברלינאים כגון קיקי מורס, ממקימות צ'יקס און ספיד (אנ') ואלקטרוסקשואל (אנ'). המופע נתמך על ידי משרד התרבות הגרמני וקרן Between Bridges של הצלם הקווירי וולפגנג טילמנס (אנ') והועלה בגרסת הלייב באוקטובר 2021 בתיאטרון האנגלי, ברלין.

אנאלי גולדברג על הבמה ב"איכן החיות", יצירה שהועלתה בתיאטרון הבית ביפו, 2022
באוגוסט 2021 שיחק במחזה של אריאל ברונז !**Dig-it** אשר הועלה בליטא במסגרת פסטיבל למחזאות מודרנית. בדצמבר אותה שנה הופיע ושיחק בתיאטרון הבית ביפו עם המופע שכתב: **איכן החיות** (Where are the animals). בפברואר 2022 הפיק ושיחק בתסכית רדיו שנכתב על ידי אמיר נעמן והופק מוזיקלית על ידי מיכה קפלן. התסכית בשם **Anali Goldberg And The Mysterious Mole** יצא בפלטפורמות שונות, כגון ספוטיפיי.

בחודש מאי 2022 העלה מופע בשם **דה שיט שואו** בתיאטרון האנגלי בברלין, יחד עם עוד שישה אמנים ואמניות. מופע זה פירק לגורמים את המחשבה אודות מושג היפה, הנכון, החשוב והמשמעותי, והמיר את מושג הדמות במושג המתחרה. העלילה ומסורת ההיררכיה הערכית הוחלפו ב - "אין עלילה, יש פורמט; אין סינון של תכנים איכותיים כנגד לא איכותיים; יש יציקה של תכנים נחותים וכשלונות". בספטמבר אותה שנה הופיע לוי בתיאטרון מקסים גורקי (אנ') בברלין. היצירה הועלתה במסגרת פרויקט של קולקטיב ה"קווירדוס" (ספוקן וורד קווירי) במהלך שבוע פסטיבל תיאטרון קווירי. ביצירה זאת לקח אריאל-ניל חלק בכתיבתה וגם השתתף כשחקן יוצר.

לוי מופיע תדיר בערבי קריאה מבוימים בתיאטראות שונים בגרמניה, בשפות עברית, גרמנית ואנגלית. ב-27 בספטמבר 2022 לקח חלק בערב מיוחד, לרגל יציאת שישה מחזות של חנוך לוין בגרמנית, בתרגומו של מטיאס נאומן. לצד אריאל-ניל השתתפה השחקנית האוסטרית אלמוט צילכר, עימה שיתף פעולה בעבר, השחקן הגרמני אינגו טומי (גר') והמתרגם פרופ' פרדי רוקם.

מאחורי הקלעים בתיאטרון, במהלך הקריאה הראשונה למחזה אנטיגונה, 2023
בינואר 2023 העלה אריאל-ניל מופע חד-פעמי בשם **PORK** בחלל תיאטרון המרץ 2, בהשתתפות שתי מקהלות נשים, אמניות דראג מקומיות ואמניות פרפורמנס, מתל אביב וברלין. באפריל 2023 שיחק לוי בגרמנית, בעברית ובאנגלית את התפקיד הראשי של ד"ר אלכסנדר בערב תיאטרון מחול רב-משתתפים בשם **Revolution****.** המופע בוים על ידי טיאן גבינג מקבוצת התיאטרון מבייג'ינג נמר הנייר (Paper Tiger Theatre Studio), הועלה במרכז התרבות החדש הומבולדט פורום (אנ') שבברלין, אשר נבנה על חורבות ארמון הרפובליקה. באוקטובר 2023 שיחק את קריאון בעיבוד מחודש לאנטיגונה, **Antigone pitched,** שבוימה על ידי הבמאיות יוליא\*ן מדינג וטינה טורנהיים. ההצגה הועלתה בתיאטרון Ballhaus Ost ששֹם דגש על מחזאוּת גרמנית מודרנית.

החל מינואר 2024 צפוי לוי לשחק את תפקיד השוטה במחזה **הלילה ה-12** מאת ויליאם שייקספיר בבימוי של אלכסנדר רימנשניידר, בעיבוד מיוחד לתיאטרון הילדים והנוער Theater an der Parkaue (גר').

| שנה | הצגה | תיאטרון | פסטיבל | מחזאי/ת | במאי | תפקיד | סוג |
| --- | --- | --- | --- | --- | --- | --- | --- |
| 2007 | אובו קומפלקס | שאושפילהאוס וינה (אנ') |  | דודי מעיין | דודי מעיין | מסייה פוסיבל | משני |
| 2008 | הלילה ה-12 | Theater Tapetenfabrik Bonn |  | ויליאם שייקספיר | הנדריק מאנס (גר') | אורסינו / אנטוניו | ראשי - משני |
| המלך אובו | פולקסבינה |  | אלפרד ז'ארי | דימיטר גוטשף (גר') | הדוב | אורח |
| הפקת עונה שלמה | התיאטרון העירוני של פרנקפורט (אנ') |  |  |  |  | עוזר במאי |
| 2010 | דקת דומייה | Ballhaus Naunynstraße (גר'), התיאטרון העירוני קרלסרוהה (אנ') | דיאלוג תיאטר-פסט (גר'), Jüdische Musik - und Theaterwoche Dresden, פסטיבל עכו | אריאל-ניל לוי, הילה גולן | הילה גולן | אריאל-ניל | ראשי |
| 2011 | סינדרום השלום | בית ליסין בשיתוף התיאטרון העירוני של היידלברג (גר') | Heidelberger Stückemarkt (גר') | טורגה קיבלר | טורגה קיבלר |  | מתרגם סימולטני |
| גוגלטרנסלייט | תיאטרון האו (אנ') | 100 Grad Festival (גר') | אריאל-ניל לוי, הילה גולן | הילה גולן | ג'ון | ראשי |
| 2012 | חלום ליל קיץ | Theater Thikwa (גר') |  | ויליאם שייקספיר | אנקה ראוטמן | תסאוס |  |
| פוליו |  | פסטיבל עכו | אריאל-ניל לוי, הילה גולן, ניבה דלומי | הילה גולן | אריאל-ניל | ראשי |
| 2013 | המיזנתרופ | Theater Poetenpack |  | מולייר | אנקה ראוטמן | אקסט | משני |
| Echter Berliner!!!! Ihr Nick Fuck You | English Theatre Berlin |  | דניאל ברונט והאנסמבל | דניאל ברונט |  | ראשי |
| Save Your Love Part I | TD Berlin | ID Festival פסטיבל ישראל | אריאל-ניל לוי הילה גולן ניבה דלומי | הילה גולן |  | ראשי |
| ארנב לבן ארנב אדום | English Theatre Berlin |  | נאזים סולמינאפור | Nassim Soleimanpour |  | ראשי |
| 2014 | Let's Call It A Day | TD Berlin |  | אריאל-ניל לוי הילה גולן ניבה דלומי | הילה גולן |  | ראשי |
| 2015 | אוגוסט מחוז אוסייג' | Theater am Kurfürstendamm |  | טרייסי לטס | אילן רונן |  | דרמטורג |
| 2016 | Der Sündenbock | Theater Rampe Stuttgart |  | קנזאבורו אואה | Nina Gühlstorff |  | ראשי |
| 2018 | Der fröhliche Weinberg | Literarisches Colloquium Berlin |  | Carl Zuckmayer | Christian Filips |  | משני |
| Des Menschen Unterhaltsprozess gegen Gott | פולקסבינה |  | Bernd Alois Zimmermann | Christian Filips |  | משני |
| Reflections | Haus Der Berliner Festspiele | פסטיבל הספרות הבינלאומי בברלין |  |  |  | ראשי |
| 2019 | מי רוצה לרכב על גמל עם אנאלי גולדברג | KAKE |  | אריאל ברונז | אריאל ברונז | אנאלי גולדברג | ראשי |
| BORSHT BELT TRILOGY | KAKE |  | אריאל-ניל לוי | אריאל-ניל לוי | אנאלי גולדברג | ראשי |
| 2020 | BORSHT BELT TRILOGY PART II | KAKE |  | אריאל-ניל לוי | אריאל-ניל לוי | אנאלי גולדברג | ראשי |
| 2021 | Where Are The Animals | English Theatre Berlin, Radialsystem | ID FESTIVAL | אריאל-ניל לוי | אריאל-ניל לוי | אנאלי גולדברג | ראשי |
| Dig It! | תיאטרון תיאטרונאס וילנה ליטא | ConTempo Festival | אריאל ברונז | אריאל ברונז | ד"ר ישראל חיימוביץ' | ראשי |
| 2022 | Where Are The Animals, Part II: Running | תיאטרון הבית |  | אריאל-ניל לוי | אריאל-ניל לוי | אנאלי גולדברג | ראשי |
| Heimat | תיאטרון מקסים גורקי | Queer Week Festival EXILE | QUEERDOS Kollektiv | Cat Jugravu | self | ראשי |
| I Love EU? | English Theatre Berlin |  | Daniel Brunet & Ensemble | Daniel Brunet | self | ראשי |
| 2023 | PORK | המר"ץ2 |  | אריאל-ניל לוי | אריאל-ניל לוי | אנאלי גולדברג | ראשי |
| THE SIX | תיאטרון הסטודיו שנה ג' |  | אריאל-ניל לוי ושנה ג' | אריאל-ניל לוי |  | במאי |
| Revolution.Stachel im Fleisch | Humboldt Forum |  | טיאן גבינג | טיאן גבינג | ד"ר אלכסנדר | ראשי |
| אנטיגונה | Ballhaus Ost |  | סוֹפוֹקְלֵס | JULIA\*N MEDING | קריאון | ראשי |
| 2024 | הלילה ה-12 | Theater an der Parkaue |  | שייקספיר | Alexander Riemenschneider | השוטה | משני |

### בקולנוע ובטלוויזיה

משנת 2016 החל אריאל-ניל להרחיב את קריירת המשחק שלו ולהשתתף בסרטי קולנוע וטלוויזיה בעברית, אנגלית, גרמנית ואף ביידיש. בשנה זו שיחק את סוכן המוסד צבי מלחין בסרט הטלוויזיה: **תיק חקירה: כללי (גר')** בבימויו של שטפאן וגנר (גר'), על פי תסריט של אלכסנדר בורש (גר'). הסרט עוקב אחרי חייו של פריץ באואר, מי שהיה התובע הכללי של מדינת הֶסֶן (גרמניה) ומילא תפקיד מכריע באיתורו של הפושע הנאצי אדולף אייכמן. הסרט הוקרן בערוץ הטלוויזיה הגרמנית ARD.

ב-2018 גילם לוי את אחד התפקידים המרכזיים בסרט קולנוע אוסטרי-לוקסמבורגי לצידם של שחקנים מהשורה הראשונה, ובכללם דבל'ה גליקמן, מנדי קאהן (גר'), קרל מרקוביץ (אנ'), קרל פישר (גר') והשחקנית אינגה מאוקס (אנ'). הסרט **מורר – אנטומיה של משפט (גר')** הוא מותחן בית משפט המבוסס על המסמכים המקוריים מהתיק של פרנץ מורר, פוליטיקאי מקומי מכובד ובעל אדמות. מורר עומד למשפט בשנת 1963 בעיר גראץ, אוסטריה, ובו מואשם בביצוע פשעי מלחמה בגטו וילנה במהלך השנים 1941 – 1943. הסרט בוים ונכתב על ידי כריסטיאן פרוש (גר') והוצג בפסטיבל הסרטים הבינלאומי חיפה, בערוץ ORF האוסטרי ובנטפליקס (גרמניה). הוא זכה לשבעה פרסים ועיטורים, כאשר המוכרים והבולטים מביניהם הם פרס הסרט האוסטרי הטוב ביותר לשנת 2019 (גר') ופרס גילדת השחקנים הגרמנית 2019 (גר'). התפקיד דרש מאריאל-ניל לשחק בארבע שפות: גרמנית, אנגלית, עברית ויידיש, אותה למד במיוחד עבור התפקיד.

בשנת 2019 שיחק לוי בסרט **Apnoe** את התפקיד הראשי של שליח בשם מיכאל, אשר נשלט על ידי בוס זדוני בסרט אקספרימנטלי אפוקליפטי. הסרט, בבימויה של יוליה קטלהוט, נוצר עבור הערוצים RBB (אנ') ו־ARD, כאשר לצד אריאל-ניל משחקים גם אנה מולר (גר') ורוברט הונגר בוהלר (גר'). הוא הוקרן בבכורה בפסטיבל הסרטים באולדנבורג (אנ') ולאחר מכן שודר פעמים רבות בטלוויזיה הגרמנית.

ב-2023 יצא הסרט **שושנה** אודות מייסד מחתרת הלח"י אברהם שטרן, בו משחק לוי בתפקיד אורח את עו"ד חיים לובינסקי, מראשי המחתרת, לצד שחקנים מובילים כגון דאגלס בות' והארי מלינג. הסרט, בבימויו של מיכאל וינטרבוטום (אנ'), הוקרן בפסטיבל הקולנוע הבינלאומי בטורונטו ב-8 בספטמבר.

בתחילת שנת 2024 צפוי לעלות סרטה של שיראל פלג: **Die Liebeskümmerer,** בו שיחק לוי בתפקיד אורח לצד שחקנים דוברי גרמנית כגון לורנס רופ, רוזלי תומאס (גר'), מרגרט טיזל וג'רי הופמן (אנ'). הסרט הופק על ידי חברת UFA הגרמנית ויופץ בלעדית בחברת שירותי ההזרמה נטפליקס.

### דיבוב וקריינות

החל מהעשור השני של המאה ה-21 עוסק אריאל-ניל בעבודות קוליות במגוון שפות. חברות הפקה גרמניות שוכרות את שירותיו של לוי בכדי לדבב סדרות טלוויזיה וסרטים תיעודיים לגרמנית. בין היתר ניתן לציין סדרות דוברות אנגלית כגון המותחן הבלשי **האישה המכובדת (אנ')** ששודר ב-2015 ברשת AXN White הגרמנית, דרמת הפשע **Snowfall (אנ')** ב-FOX בגרמניה, והסדרה **דיג** שיצר גידי רף ששודרה ב-2016 בערוץ הגרמני RTL ואף בערוץ HOT3 הישראלי.

לצד עבודות הדיבוב מתמחה לוי בקריינות מקצועית בהזמנות מגופים שונים, ובכללם מוזיאונים, אתרי הנצחה, תערוכות ומיצבים שונים. עבודתו הראשונה הייתה ב-2011 כשחברת ההפקה הגרמנית Tonwelt Studios פנתה אל לוי בבקשה להקליט קריינות בגרסה העברית של סיור השמע (אנ') **במוזיאון אל-דה (גר')** שבעיר קלן, בבניין ששימש את הגסטפו הנאצי. בשנים שלאחר מכן הקליט לוי מספר פרויקטים דומים במוזיאונים שונים, ביניהם סיור השמע באתרי ההנצחה של **מחנה הריכוז בוכנוואלד,** של **אהלם** בהנובר (בי"ס יהודי שהפך לכלא הגסטפו ושימש משכן לבתי יהודים) **ובמוזיאון שבארמון הלבורן** ליד זלצבורג, בו נטל את תפקיד הבימוי באולפן ההקלטות והנחה את השחקנים דוברי העברית. אחד הפרויקטים המשמעותיים ב-2020 הוזמן עבור **המוזיאון היהודי בברלין,** כאשר אריאל-ניל ביים את כל הגרסה העברית של מדריך השמע ותרם את קולו בהקלטת הקריינות, ובכך מיצב את עצמו כאחד הקריינים הבולטים בגרמניה ובאוסטריה בעבודות בשפה העברית.

בשנת 2018 קריין לוי בעברית את דמותו של אשתון בסרט התיעודי **הנעלם** מאת גלעד ברעם ואדם קפלן, ובכך סייע ליוצרים להעביר את המסרים של הבלוגר-העיתונאי, שאינו יכול להיחשף בקולו ובדמותו האמיתיים. בסרט תיעודי גרמני ששודר בערוץ SWR באותה שנה, **Allein unter Flüchtlingen** (לבד בין פליטים) בכיכובו של העיתונאי טוביה טננבוים, ליווה אריאל-ניל את הסרט בקריינות וכן דיבב את טוביה (שהתראיין באנגלית) בתרגום לגרמנית.

### כמעבד ומתרגם מגרמנית

לוי דובר את השפה הגרמנית על בוריה, עוד משהתקבל ללימודי הרפואה בגרמניה בתחילת העשור הראשון של המאה ה-21. בשנת 2010 תרגם סימולטנית מגרמנית את עיבודו של נוראן דוד קאליס לרומיאו ויוליה **That Bitch Can Be A Part Of Me,** שהועלה בתיאטרון המעבדה בירושלים במסגרת פסטיבל ישראל בבימויו של מיכאל רונן, ועיבד לגרמנית את המחזה **אוגוסט: מחוז אוסייג'** אשר עלה בברלין להופעת בכורה בשנת 2015.

כמו כן עוסק לוי בתרגום ועיבוד עבור הטלוויזיה הגרמנית.

פילמוגרפיה נבחרת
----------------

### קולנוע

| שנה | סרט | במאי | תפקיד | סוג התפקיד | אורך הסרט | הערה |
| --- | --- | --- | --- | --- | --- | --- |
| 2015 | יונתן | ליאל סימון | ישי | ראשי | קצר | במסגרת ה-DFFB |
| 2017 | The Magic Worker | ליאל סימון | מר סטריינג'ר | אורח | קצר |  |
| The Valley Of The Cross | קרן אידה נתן נעם גורבט | סוחר בדים | משני | מלא |  |
| Süß | גאיה פון שוורצה | אורי | ראשי | קצר |  |
| 2018 | Out Of Image | גייסון סטיוארט | מארק | ראשי | קצר |  |
| Holiday Spirit | ליאל סימון | העיוור | ראשי | קצר | במסגרת ה-DFFB |
| Dead Nature | חואן אנריקה וילאראל | פיטר אקרמן | ראשי | קצר |  |
| מורר אנטומיה של משפט | כריסטיאן פרוש | יעקב קגן | ראשי | מלא | זוכה פרס הסרט האוסטרי 2019 |
| 2019 | Apnoe | יוליה קטלהוט | מיכאל | ראשי | קצר | עבור הערוצים ARD ו-RBB |
| 2020 | בבית הכנסת שלנו | בועז פוסטר | אנאלי גולדברג | ראשי | קצר | אקספרימנטלי, הוקרן ב-Deutsches Theater |
| 2021 | פרומו לפרס הקולנוע הגרמני | דניאל דונסקוי | אהרל'ה, סוכן מוסד | משני | קצר |  |
| 2022 | Reconstruction | Ding Ding Jiang | פרידמן | ראשי | קצר |  |
| 2023 | שושנה | מייקל וינטרבוטום | חיים לובינסקי | אורח | מלא |

### טלוויזיה

| שנה | סדרה / סרט | ערוץ | יוצר | במאי | תפקיד | סוג התפקיד |
| --- | --- | --- | --- | --- | --- | --- |
| 2016 | Die Akte General | ARD | שטפן וגנר, אלכסנדר בוראש | שטפן וגנר | צבי מלחין | אורח |
| 2023 | המטרה: מינכן | Sky Germany | מרטיו בנקה, מיכל אבירם | פיליפ קדלבאך | קריין חדשות | אורח |
| 2024 | Die Liebeskümmerer | Netflix Germany | אנטוניה רוטר, לירמן מלטה ולדינג | שיראל פלג | פליקס | אורח |

### וידאו-קליפים

| שנה | קליפ | מוזיקה | במאי | סוג התפקיד |
| --- | --- | --- | --- | --- |
| 2021 | Rolling Back | TWO LANES x Panama | Matthew Thorne | ראשי |
| Rough Breakfast | HausWasser | בועז פוסטר | ראשי |

### דיבוב וקריינות

| שנה | קטגוריה | יצירה / מיקום | תפקיד | שפה |
| --- | --- | --- | --- | --- |
| 2011 | מוזיאון | מוזיאון אל-דה קלן | קריינות סיור אודיו | עברית |
| 2014 | סדרת טלוויזיה | האישה המכובדת | דיבוב (דמויות שונות) | גרמנית |
| 2015 | סדרת טלוויזיה | דיג | דיבוב (דמות: חיים) | גרמנית |
| 2017 | סדרת טלוויזיה | Snowfall | דיבוב | גרמנית |
| תערוכה | Zentrum für Politische Schönheit | קריינות מיצב | גרמנית |
| 2018 | סרט תיעודי | הנעלם | קריינות (דמות: אשתון) | עברית |
| סרט תיעודי | Allein unter Flüchtlingen | קריינות ודיבוב (דמות: טוביה) | גרמנית |
| מוזיאון | אתר ההנצחה בוכנוולד | קריינות סיור אודיו | עברית |
| 2020 | מוזיאון | המוזיאון היהודי בברלין | קריינות ובימוי סיור אודיו | עברית |
| 2021 | מוזיאון | Gedenkstätte Ahlem | קריינות סיור אודיו | עברית |
| 2022 | תסכית רדיו | The mysterious Mole | קריינות ובימוי (דמות: אנאלי גולדברג) | אנגלית |
| 2023 | מוזיאון | ארמון הלברון | בימוי סיור אודיו | עברית |

אנאלי גולדברג
-------------

**אנאלי גולדברג,** האלטר-אגו של לוי
בשנת 1995 הגיחה לראשונה אנאלי גולדברג, האלטר אגו של אריאל-ניל לוי כדמות פוסט דראג. אנאלי היא פסיכואנליטיקאית של חדר חושך ויוצרת מולטימדיה, מיסודות חיי הלילה הקווירים התל אביביים של שנות ה-90, המתעסקת בחתך שבין חיי-לילה קווירים ותיאטרון פוסט דרמטי. גולדברג פעלה גם תחת שלל דמויות ושמות דראג אחרים, עבדה בליין הפליירום באלנבי 58 עם עופר ניסים, הופיעה באירועים היסטוריים של הקהילה הגאה כגון אירועי הויגסטוק הראשוניים בשנת 1997 בגן העצמאות, ולאחר מכן בשנת 1998 על במות חגיגות הגאווה בגן מאיר. אנאלי הופיעה באופן קבוע עם גילה גולדשטיין, אבינוף פרומר וקים קונקשיין בקברט של נינו אורסיאנו במרתף העליון בבית ליסין. החל מהעשור השני של המאה ה-21 הייתה פעילה בחיי הלילה הברלינאים ושיתפה פעולה עם עשרות אמניות קוויריות שחיות בעיר.

###### רשימה חלקית של פעילותה של אנאלי גולדברג במסיבות קוויריות, ליינים ואירועים מיוחדים, בערים תל אביב וחיפה

אנא לולו, קווירחנה, קוקשוק, סירופ חיפה, אלנבי 58, קולומבריום, שחיתות, למון, האנגר 11, וויגסטוק 1997 בגן העצמאות, המר"ץ2, KEX, פארסה, "מופע הקברט של נינו" בית ליסין

###### רשימה חלקית של פעילויות בליינים קווירים, מועדונים וערבים מיוחדים בברלין

Kantine am Berghain, Kake, Salon zu Wilde Renate, Griessmühle, Else, Sounds, Heaven's Gayte, Get Fucked with Olympia Bukkakis, Freiluftkino Hasenheide, christa kupfer, Riot, Lecken, Loophole, Pepsi Boston Bar Schwuz, Crack Bellmer, Revier Südost, Fiese Remise, Trashera, Freshera, Queens against Borders, SO36, Schrippe

אנאלי גולדברג תשתף פעולה בסינגל שיצא בהפקתו של לארי טי (אנ'), המפיק המוזיקלי שכתב לרופול את הלהיט You Better Work.

חיים אישיים
-----------

לוי הוא הומוסקסואל מוצהר, אשר יצא מהארון בשנת 1992 והיה חלק פעיל בחיי הלילה הגאים של תל אביב בשנות התשעים. ב-2011 התחתן בגרמניה עם זוגתו ליצירה ולחיים הילה גולן. ב-2018 נפרדו כאשר לשניים בת משותפת. בשנת 2021 השתתף בגרמניה בפרויקט יציאה מהארון משותפת ל-185 שחקנים ושחקניות שגרר תגובות רבות. למעשה, אריאל-ניל פעיל קהילתית בנושאים להט"בים וקווירים החל מאמצע שנות התשעים של המאה ה-20.

פרסים ומלגות
------------

* בין השנים 2004–2005 קיבל לוי מלגת הצטיינות מקרן אלאנוס (גר')
* בשנים 2005–2008 הוענקה לאריאל-ניל מלגת הצטיינות נוספת מטעם קרן DAAD (אנ')
* 2010 - "דקת דומיה", פרס ההצגה האורחת הטובה ביותר במסגרת "עכו 2", פסטיבל עכו
* 2012 - "פוליו", פרס ההצגה הטובה ביותר בפסטיבל עכו
* 2012 - "פוליו", פרס עיצוב החלל בפסטיבל עכו למעצבת תמר גינתי
* 2019 - "מורר: אנטומיה של משפט", זוכה פרס אנסמבל השחקנים הטוב ביותר, מטעם גילדת השחקנים הגרמנית
* בשנת 2022 קיבל מלגה מקרן אמני הבמה עבור פרויקט מחקר: "אנאלי גולדברג וההורמונים המשוגעים"
* 2023 - זוכה פרס ההוקרה למעורבות בחיי הלילה הלהטב"ים בברלין, יחד עם מלכות הדראג אולימפיה בוקאקיס (מייסדת הליין Get Fucked) ואוזינג גלופ הבריטית

קישורים חיצוניים
----------------

ויקישיתוף מדיה וקבצים בנושא **אריאל-ניל לוי** בוויקישיתוף
* אתר האינטרנט הרשמי של אריאל-ניל לוי
* אריאל-ניל לוי, במסד הנתונים הקולנועיים IMDb (באנגלית)

הערות שוליים
------------

1. ↑  יאנינה זאלדן, בוגרי 'אלאנוס' מעלים הצגת שמע ברדיו, באתר גנרל אנצייגה, ‏21 בנובמבר 2007 (בגרמנית)
2. ↑  במעגלה של מפלצת הכותנה, באתר DER STANDARD, ביקורת על ההצגה, ‏13 במרץ 2007 (בגרמנית)
3. ↑  הנריקה תומזן, זין במקום לב, באתר דר שפיגל, ‏23 במאי 2008
4. ↑  אייל מלובן, עכבר העיר, "לעשות הצגה זו דרך לשנות משהו בעולם", באתר הארץ, 27 בספטמבר 2012
5. ↑  הדס רשף, עכבר העיר, הברלינאים: למה אמנים ישראלים שעברו לברלין ממשיכים להתעסק בנו?, באתר הארץ, 27 בנובמבר 2012
6. ↑  אלקה הרטמן-וולף, "ברלין משיגע!" - אודות התיאטרון הישראברלינאי, באתר מגזין פוקוס (גר'), ‏19 בנובמבר 2013
7. ↑  טל פרי, ‏"בברלין אפשר לעסוק ביצירה ולא רק בהישרדות קיומית", באתר גלובס, 27 בספטמבר 2012
8. ↑  ביקורת מאת: ג'וליה פינס, שתי עבודות חוקרות זהות יהודית בברלין ואירופה, באתר מגזין NPR, ‏8 ביוני 2012
9. ↑  ביקורת מאת: צבי גורן, שם זה כאן, אנחנו זה הם, באתר הבמה, ‏28 בספטמבר 2010
10. ↑  כרמן רייכרט, ברלין פשוט מושלמת בשבילנו, באתר TAZ, ראיון עם היוצרים, ‏7 ביוני 2011 (בגרמנית)
11. ↑  "דקת דומייה" בבכורה בברלין, באתר הבמה, ‏28 באפריל 2010
12. ↑  ביקורת מאת: מרב יודילוביץ', "פלופנבאך וצופנהיים: חינוך מחדש" זכתה בפסטיבל עכו, באתר ynet, 29 בספטמבר 2010
13. ↑  צבי גורן, עכו 2012 – "פוליו", המנצחת הגדולה, באתר הבמה, ‏4 באוקטובר 2012
14. ↑  מיה אופיר מגנט, משחקי זיכרון: האם ז'אנר תיאטרון-סיפור עולה שלב?, באתר מרתה יודעת, ‏1 בנובמבר 2012
15. ↑  ביקורת מאת: מרב יודילוביץ', פסטיבל עכו: סימני שאלה מעוררי מחשבה, באתר ynet, 4 באוקטובר 2012
16. ↑  ביקורת מאת: אניקה בורגאס, Kissing your dreams goodbye, אקסברלינר  (אנ'), ‏12 במרץ 2014
17. ↑  ביקורת מאת: צבי גורן, בלי חנופה והעמדת פנים, באתר הבמה, ‏8 ביוני 2014
18. ↑  אתר למנויים בלבד מיכאל הנדלזלץ, "Save your love": מבזקים מחיי זוגיות בעידן הפוסט-דרמטי, באתר הארץ, 8 ביוני 2014
19. ↑  אתר למנויים בלבד תמר רותם, ההצגה "סייב יור לאב (פרק 1)" - האם מוסד הנישואים לא רלוונטי?, באתר הארץ, 1 ביוני 2014
20. ↑  ביקורת מאת: צבי גורן, בעיות של זהות וסימביוזה, באתר הבמה, ‏27 בספטמבר 2011
21. ↑  Patrick Wildermann, Kultur: Blind Date, Der Tagesspiegel, ‏26 באוקטובר 2013
22. ↑  מערכת העיתון, ידיעה אודות ההצגה, באתר Theater Kompass, ‏30 בינואר 2016
23. ↑  מערכת העיתון, מודעה אודות ההצגה, באתר Literatur Port, ‏ספטמבר 2018
24. ↑  ביקורת מאת: פראוקה אדריאנס, הכנסה בסיסית אלוהית, באתר ביקורת התיאטרון Nachtkritik, ‏26 בנובמבר 2018
25. ↑  מערכת העיתון, ידיעה אודות המופע, באתר המגזין הלהט*בי הברלינאי siegesäule, ‏24 ביולי 2019*
26. ↑  A CLOSET FULL OF SKELETONS Fábio M Silva’s new collection ‘MATRIARKA’ launch event | Purplehazemag, Purplehazemag, ‏17 בינואר 2020
27. ↑  A Closet Full Of Virus, יוטיוב, ‏7 באפריל 2020
28. ↑  ג'וש בנטלי, הטרילוגיה של אנאלי גולדברג מביאה את הצחוקים, באתר בלוגר, ‏25 בפברואר 2020
29. ↑  דורית רובין אלקנתי, ראיון עם אריאל ניל-לוי לקראת יציאת העבודה בפסטיבל, באתר פודקאסט "כיתת אומן", ‏2 במרץ 2021
30. ↑  ידיעה אודות המחזה, באתר Teatronas (בליטאית)
31. ↑  ידיעה אודות המופע במסגרת פסטיבל ID לתיאטרון ישראלי-גרמני, באתר התיאטרון האנגלי בברלין (באנגלית)
32. ↑  אתר למנויים בלבד ננו שבתאי, מרענן לצפות במופע תיאטרון חופשי ופראי שמתנער מנרטיב ומסר, באתר הארץ, 18 בינואר 2022
33. ↑  איציק יושע, סטיגמטה, כוחו של הכלב ואנאלי גולדברג, באתר פודקאסט, "חלון גאווה" - ראיון עם אריאל-ניל לוי על "איכן החיות" שהועלתה בתיאטרון הבית ביפו, ‏8 בדצמבר 2021
34. ↑  Jara Nassar, ראיון שפורסם במגזין הקווירי זיגעסזויאלה, באתר Siegessäule, בעמוד 45 פורסם ראיון (באנגלית) עם אמיר נעמן ואריאל ניל לוי ביציאת התסכית של אנאלי גולדברג, יצירה משותפת של מיכה קפלן כמוזיקאי, אמיר נעמן ככותב ואלן ג'י כמאיירת, ‏אפריל 2022 (באנגלית)
35. ↑  להאזנה בספוטיפיי: *The Mysterious Mole*, 2022-02-07, נבדק ב-2023-12-11
36. ↑  ידיעה אודות המופע, באתר התיאטרון האנגלי בברלין (באנגלית)
37. ↑  "זבל משובח", באתר  taz, הידיעה האחרונה ברשימת הביקורות (בגרמנית)
38. ↑  Cassie Bythell, Queerdos collective: Giving Berlin's queer community a stage for healing, Exberliner, ‏20 בנובמבר 2023 (באנגלית)
39. ↑  קטעי קריאה נבחרים של חנוך לוין בגרמנית, באתר יוטיוב
40. ↑  ביקורת מאת ולנטין וולפלמאייר, המחזאי הישראלי חנוך לוין זכה להקראה מבוימת של מחזותיו בתרגום הגרמני הראשון, באתר  taz, ‏29 בספטמבר 2022 (בגרמנית)
41. ↑  המרץ 2
42. ↑  גור רוזן, אנאלי גולדברג מגיעה לתל אביב עם חזיר, באתר wdg.co.il, ‏1 בינואר 2023
43. ↑  ביקורת מאת אווה בהרנדט, "מארמון לארמון", באתר מגזין התיאטרון הגרמני Der Theaterverlag, ‏יולי 2023 (בגרמנית)
44. ↑  דורותיאה נולטה, כתבת פרופיל על תיאטרון המחול "נמר הנייר" מבייג’ינג, באתר העיתון טאגסשפיגל (אנ'), ‏14 באפריל 2023 (בגרמנית)
45. ↑  ביקורת מאת קרלה מאייר, "המשמעות של אכפתיות הדדית", באתר של מגזין התיאטרון הגרמני (אנ'), ‏אוקטובר 2023 (בגרמנית)
46. ↑  ויבקה פורומבקה, לא כולם יכלו להיות נאצים, באתר די צייט, ביקורת טלוויזיה, ‏24 בפברואר 2016 (בגרמנית)
47. ↑  מורר - אנטומיה של משפט, באתר פסטיבל הסרטים חיפה
48. ↑  גידי אורשר, פסטיבל הסרטים בחיפה: המלצות פרק ד', באתר סולם אורשר, ‏20 בספטמבר 2018
49. ↑  רשימת הזוכים בפרסי הסרטים האוסטרים, באתר האקדמיה לסרטים אוסטרים, ‏30 בינואר 2019
50. ↑  פרס גילדת השחקנים הגרמנית לסרט "מורר", באתר FilmEcho, ‏10 בספטמבר 2019
51. ↑  סרט על מייסד הלח"י אברהם שטרן "שושנה" יוקרן בפסטיבל טורונטו 2023, באתר סרטים, ‏25 ביולי 2023
52. ↑  לבד בין פליטים - הסרט המלא, באתר יוטיוב
53. ↑  הילה גולן, "בגרמניה החלטתי לחזור לשורשים המרוקאים המודחקים", באתר אונלייף, ‏מרץ 2018
54. ↑  יעקב בר-און, ‏"נולדתי לשם 'גולן' ונותקתי ממוצאי - 'הילה ביטון', אבל דווקא שם הרגשתי אהובה", באתר מעריב אונליין, 6 בפברואר 2018
55. ↑  גרמניה: 185 שחקנים ושחקניות יצאו מהארון ביחד, באתר ‏מאקו‏, 7 בפברואר 2021
56. ↑  קרולין אמקה, "אנו כבר שם", באתר Süddeutsche Zeitung Magazin, ‏4 בפברואר 2021
57. ↑  רשימת הפרוייקטים הזוכים במלגות, באתר קרן אמני הבמה, ‏25 בנובמבר 2022 (באנגלית)
58. ↑  Eva Maria Braungart, יום תרבות המועדונים בברלין, באתר Berliner Zeitung, טקס הענקת פרס הוקרה למעורבות בחיי הלילה הברלינאים, ‏5 באוקטובר 2023 (בגרמנית)
59. ↑  ביום חמישי בערב, 7 בספטמבר 2023, התקיים טקס הענקת הפרס הרשמי של DAY OF CLUB CULTURE בתיאטרון בפוטסדאמר פלאץ